Радислав Кондаков
Светлината на Ем-Руха

chitanka.info

В началото на времената живял цар на име Велмур. Той имал дъщеря на име Далвира — и голяма благодат й била отредена: да приеме Светлината на Ем-Руха.

О, душа — чиста и светла: приготви се — като невеста, която чака младоженец!

Велик дух бил Ем-Руха — първият от ангелите на Бога.

И цялата земя чакала светлината му — брака на Далвира и Ем-Руха да види.

А всички пазели Далвира, да не би да види друга светлина — защото за Ем-Руха тя родена е. И всяка друга светлина за нея — скверна е.

Растяла в любов и радост Далвира и хората я обичали, и песни за небесната възлюбена пеели.

О, душа — чиста и светла: приготви се — като невеста, която чака младоженец!

Велики адепти я пазели и могъщи маги над нея бдели — чужда светлина очите й да не зърнат. И щастлив бил цар Велмур, защото Божий пратеник за зет чакал.

Но един Далвира видяла светлината на Слънцето и загоряло в нея огненото му сърце.

И като огнена жила забила душата й, и ръцете й станали лъчи, а погледа й — пламък.

Заживяла Далвира в сърцето на Слънцето — там дето закипява морето на силата и земната светлина.

И дошъл един ден Ем-Руха — своята възлюбена да види и светлина си да й дари. Но — тя не го познала! Тя не го познала, защото земен огън в сърцето й горял, и дим погледа й замъглявал. О — тя не го познала!

Скръб налегнала земята, защото — загубена била светлината на Ем-Руха. И само в дълбоките й бездни се долавяло тихо ехо:

— О, душа — чиста и светла: приготви се — като невеста, която чака младоженец!

Приготви се за светлината на Ем-Руха!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.